**Új ügyvezető igazgató a Hankook Tire rácalmási gyáregységének élén**

**A Hankook Tire Kim Hyung Yunt nevezte ki az európai piacot kiszolgáló rácalmási gyárának új ügyvezető igazgatójává. A korábbi ügyvezető, Hwang Seong Hak, aki 2017-től 2020 végéig irányította a rácalmási gyárat, új szerepet vállal a cégcsoporton belül.**

***Neu-Isenburg, Németország, 2021. januárr 22.*** – Kim Hyung Yun (58) a koreai Inha Egyetem kémia szakán szerezte diplomáját, majd itt végezte el a fizikai-kémiai tanszék mesterképzését is. 1991 óta dolgozik a Hankook Tire-nél, legutóbbi megbízatása a vállalatcsoport koreai központjában a gyártástervezési részleg vezetése volt. Új pozíciójában több évtizedes vezetői tapasztalatára támaszkodhat, amelyet a vállalat különböző posztjain szerzett.

Kim Hyung Yun örömmel vállalta a Hankook egyetlen európai üzemének vezetését. Az évente akár 19 millió gumiabroncsot gyártó és mintegy 3000 alkalmazottat foglalkoztató rácalmási gyárat a koreai abroncsgyártó európai jelenlétének kulcsfontosságú elemének tekinti. A 2006-os alapkőletétel óta a létesítményt mintegy 900 millió eurós összberuházással folyamatosan bővítették és korszerűsítették. Kim Hyung Yun ügyvezető igazgató elkötelezett a korábbi vezetők által felállított magas színvonal fenntartása mellett, és célja, hogy technológiai újításokkal és prémium portfólióval tovább erősítse a Hankook pozícióját Európában

"Köszöntjük az új ügyvezető igazgatót itt Európában" - mondja Sanghoon Lee, a Hankook Tire Europe elnöke. „A rácalmási Hankook gyár vállalatunk szíve a kontinensen, és kivételes sikertörténetnek tekinthető egészen a 2007-es indulása óta. Magas szintű technológiai szakértelmével és komoly üzleti tapasztalatával magyarországi gyárunk új ügyvezetője garantálni tudja a további sikereket az elődök és a munkavállalók által kitaposott úton haladva.”

„Megtiszteltetés és öröm számomra, hogy csatlakozhatok a Hankook magyarországi gyárának csapatához, hiszen úgy gondolom, hogy ez az üzem nagyban hozzájárul a vállalat globális sikeréhez. Alapvető célom, hogy tovább erősítsem a rácalmási gyár, a vállalat egyedüli európai gyártólétesítményének szerepét a kontinensen. Rendkívül bizakodó vagyok a gyár jövőbeli kilátásaival kapcsolatban, és alig várom, hogy feltérképezzem az európai autóipar helyzetét és kiaknázzam a benne rejlő lehetőségeket.” - tette hozzá Kim Hyung Yun.

Kim Hyung Yun azt is elárulta, hogy komoly szakmai tervei megvalósítása mellett, itt-tartózkodása során szeretné megismerni országunk legszebb helyeit és kulturális kincseit. Az új ügyvezető igazgató szabadidejét legszívesebben utazással tölti, és amint a vírushelyzet engedi, igyekszik meglátogatni Magyarország és Európa legemblematikusabb turisztikai célpontjait.

Kim Hyung Yun elődje, Hwang Seong Hak 2017 és 2020 között sikeresen irányította a prémium abroncsgyártó cég európai üzemét a Hankook Tire Rácalmás ügyvezető igazgatójaként. Szakértelmének és erőfeszítéseinek köszönhetően az üzem a koronavírus járvány okozta fennakadások ellenére is teljes kapacitással működött és működik most is. Vezetése alatt számos meghatározó autógyártóval született új megállapodás elsőszerelésű abroncsokra, és kitartó munkájának köszönhetően a rácalmási gyár majdnem 900 méret- és modellváltozatban szállít személygépkocsi és SUV abroncsokat az európai piacra. A Hankook Tire Magyarország Kft. olyan népszerű és prémium autómárkák gyártóinak partnere, mint az Audi, a BMW, a Fiat, a Ford, a Hyundai, a Kia, a Mercedes-Benz, a MINI, az Opel, a Peugeot, a Porsche és a Volkswagen csoport, beleértve a VW-t, a Skodát és a Seat-ot is.

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten hozzávetőlegesen 21.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén, Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Csehországban, Oroszországban, Törökországban, Svédországban, Ukrajnában és Lengyelországban vannak képviseletei. A további európai országokban a cég termékeit regionális nagykereskedők terítik. A vállalat globális bevételének kb. 30 százalékát az európai piacokon és a FÁK országaiban realizált értékesítések adják.

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO 9001:2008., ISO/TSO 16949:2009. minőségi és az ISO 14001:2014. környezetvédelmi tanúsítvánnyal. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

További információ: <http://www.hankooktire-mediacenter.com> és [www.hankooktire.com](http://www.hankooktire-eu.com)

**Kapcsolat:**

|  |
| --- |
| **Hankook Tire Magyarország Kft. | Kommunikációs Osztály | 2459 Rácalmás, Hankook tér 1.** |
| **Roy Katalin**kommunikációs vezetőroykatalin@hankooktech.com | **Pacsirszky Attila**kommunikációs szakértőpacsirszky@hankooktech.com+36-25/556091 | **Tóth Alexandra**kommunikációs szakértőalexandra.toth@hankooktech.com+36-25/556096 | **Vercz Vivien**kommunikációs munkatársvercz.vivien@hankooktech.com+36-25/556009 |